રમણ મહર્ષિની ચમત્કારી શક્તિની વાત યોગી કૃષ્ણપ્રેમે દિલીપકુમારને લખેલ પત્રોમાં સવિસ્તાર કરી છે. યોગી કૃષ્ણપ્રેમની ઉત્તરાવસ્થામાં તેમને સાંપડેલ પરમ શિષ્ય એવા એક અન્ય અંગ્રેજ હતા એલેકઝાન્ડર ફિપ્સ ઉર્ફે માધવ આશિષ (1920થી 1997). આ બ્રિટિશ યુવક પણ વ્યવસાયે પાઈલેટ હતો. ભારત આવતા પહેલાં તે બીજા વિશ્વયુદ્ધમાં ભાગ લઈ ચૂક્યો હતો. રમણ મહર્ષિની પ્રેરણાથી તેણે મિરતોલા આવીને યોગી કૃષ્ણપ્રેમને ગુરુપદે સ્થાપ્યા હતા. ગુરુ-શિષ્યની આ બેલડીએ ઘણાં પુસ્તકો લખેલા. તેમાંના બે અતિ લોકપ્રિય પુસ્તકો એટલે ‘મેન ધ મેઝર ઓફ ઓલ થિંક્સ' (1969) તથા ‘લેટર્સ ફ્રોમ મિરતોલા બાય યોગી કૃષ્ણપ્રેમ એન્ડ માધવ આશિષ ટુ કરણસિંહ' (2004). 1965માં વૃદ્ધ યોગી કૃષ્ણપ્રેમના દેહવિલય વખતે પોતાના શિષ્ય માધવ આશિષને સંબોધીને બોલાયેલ તેમના અંતિમ શબ્દો હતા, માય શિપ ઇઝ સેઈલિંગ. ગુરુના દેહવિલય બાદ મિરતોલા આશ્રમની જવાબદારી માધવ આશિષને માથે આવી. આ જવાબદારીને સુપેરે નિભાવ્યા ઉપરાંત માધવ આશિષે હિમાલયના પર્વતીય ક્ષેત્રોમાં કૃષિ વિકાસનું સઘન કામ પણ કર્યું, જેના માટે તેમને વર્ષ 1992માં પદ્મશ્રી દ્વારા નવાજાયા.